  Виталий Пронин «Ижмаш» заводлэсь валтӥсь корпусэзлэсь башнязэ тупатыны 2 но ӝыны миллиард манет пала кулэ луоз.Москваын Удмуртилы сӥзем нуналъёс мыныку, Федерация Кенешын вераськиз Удмуртиысь культурая но туризмъя министр Владимир Соловьёв. Солэн докладэз сӥземын вал «Ижмаш» заводлэн башняезлы.2019-тӥ арын дано конструктормылэн Михаил Калашниковлэн вордскемез дырысен 100 ар тырмоз. Та юбилеез ортчытыны шаермы али ик дасяське ини.- Ми вазиськимы Россилэн Правительствояз, М. Калашниковлэн юбилееныз валче «Ижмаш» заводлэсь башнязэ тупатыны курыса, - веранзэ мытӥз Владимир Соловьёв. - Москваын милемыз кылӥзы, юрттыны пумит ӧз луэ. Угось та куке-соку Ижысь пыӵал тӥрлык поттонъя заводлэн валтӥсь корпусэз вал. Со лыдъяське федерал синпелетэн. Москва оскытӥз, та башняез выльдыны коньдон висъяськоз шуыса. Тупатъян ужъёс мытэмын луозы 2017-тӥ арын.Ижысь музейлэн директорез Марина Рупасова верамъя, пыӵал тӥрлык поттонъя заводлэн валтӥсь корпусэз пуктыны кутскемын 1811-тӥ арын, вуттэмын со 1815-тӥ арын. 1934-тӥ арын та юрт ӝуаз, башняез куашказ. Но Николай I эксэй косэмъя корпус выльдэмын вал С. Дудин архитекторлэн проектэзъя ик. Дас ар пала кыстӥськизы тупатъян ужъёс.- Пӧртэм вакытъёсы татын вал ремесленной но оружейной школаос, библиотека, музей, театр. Умой луысал, городмылы дуно синпелетэз тупатысалзы но солы азьвыл тусбуйзэ берыктысалзы ке, - шуэ Марина Борисовна.Владимир Соловьёв верамъя, «Ижмаш» заводлэсь валтӥсь корпусэзлэсь башнязэ тупатыны 2 но ӝыны миллиард манет пала кулэ луоз, угось татын бадӟым интыез. Малпан вань отын адӟытонъёсын зал кылдытыны, - шуиз Владимир Соловьёв.   Теги: Ижкар Ижмаш история музей  